Só wil Christo Wiese met Brait maak | Netwerk24
Bloomberg berig Wiese is deel van ’n groep wat wil hê Brait moet R3 miljard insamel deur aandele uit te reik en bates te verkoop, insluitende die voedselvervaardiger Premier Foods, wat onder meer Blue Ribbon-brood en Snowflake-meel maak.
Christo Wiese is deel van ’n groep wat wil hê Brait moet R3 miljard insamel deur aandele uit te reik en bates te verkoop, insluitende die voedselvervaardiger Premier Foods. Foto: Getty Images
Brait besit ook ’n groot belang in die gimnasiumgroep Virgin Active.
Business Day het Donderdag berig die voorstel word genoem Projek Arbiter. Wiese het aan dié koerant gesê dit is een van talle voorstelle op die tafel.
Brait het nog geen aankondiging oor enige moontlike voorstel wat ontvang is op die JSE se nuusdiens uitgereik nie.
Wiese se beleggingsvoertuig Titan is saam die batebestuurder Mergence Investment Managers deel van die plan.
Die plan is om die huidige bestuur van Brait te verwyder.
Brait se aandeelprys het vroegoggend met 6% gestyg, maar was teen middagete net 2% hoër vir die dag.
Wiese en sy familie hou 46% van Brait.
“Ek word gereeld met geleenthede genader en ek is saam met Titan oor hierdie voorstel genader,” het Wiese gesê. “Daar is niks definitief nie.”
Die nuus kom nadat Brait se aandeelprys al vir langer as twee jaar onder druk is.
Een van sy groot beleggings, die Britse klerewinkelgroep New Look, het ernstige probleme.
Einde 2015 het Brait se aandeelprys sy hoogste vlak van R170 bereik en dit staan nou op R14,61. Sedert die begin van die jaar het die aandeelprys gehalveer.
Die ander belange wat Brait besit sluit in die Britse kruidenierswaregroep Iceland.
In die voorstel word daarna verwys dat ’n “apart genoteerde Virgin Active die maatskappy in staat sal stel om vir groei te belê”.
Van die nuwe direkteure wat Wiese-hulle voorstel sluit in Brian Myerson, aktivisbelegger van Suid-Afrika wat in 2010 vir drie jaar deur die Britse reguleerder verban is om oornames te doen.
Brait het gesê teen Donderdag is nog geen voorstelle van Mergence Investment Managers, Arbiter of Brian Myerson gekry nie.
“Brait bly verbind tot sy beleggingstrategie, om sy skuld wesenlik te verminder en die vertoning van sy maatskappye te verbeter,” het ’n woordvoerder by navraag gesê.
Mergence het in reaksie op vrae van Netwerk24 gesê hy kan nie bevestig of die inligting net spekulasie is nie.
Mergence besit 4,5% namens kliënte in Brait.
– Bloomberg, bygewerk deur Nellie Brand-Jonker
Meer oor: Brait | Premier Foods | Virgin Active | Christo Wiese | Beleggingsbeheerfirma | Kosvervaardigers